text: РЕГЛАМЕНТ ЗА ИЗПЪЛНЕНИЕ (ЕС) № 520/2014 НА КОМИСИЯТА
  от 16 май 2014 година
  за добавяне към риболовните квоти за 2014 г. на определени количества, удържани през 2013 г. съгласно член 4, параграф 2 от Регламент (ЕО) № 847/96 на Съвета
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 847/96 на Съвета от 6 май 1996 г. относно определяне на допълнителните условия за годишното управление на допустимите количества улов и на квотите (1), и по-специално член 4, параграф 2 от него,
  като има предвид, че:
  (1)
  Съгласно член 4, параграф 2 от Регламент (ЕО) № 847/96 преди 31 октомври на годината на прилагане на отпуснатата им риболовна квота държавите членки могат да поискат от Комисията да удържи и прехвърли за следващата година до 10 % от тази квота. Комисията следва да прибави удържаното количество към съответната квота.
  (2)
  С регламенти (ЕС) № 1262/2012 (2), (ЕС) № 1088/2012 (3), (ЕС) № 1261/2012 (4), (ЕС) № 39/2013 (5) и (ЕС) № 40/2013 (6) на Съвета се установяват риболовните квоти за определени запаси за 2013 г. и се уточнява за кои запаси могат да се прилагат мерките, предвидени в Регламент (ЕО) № 847/96.
  (3)
  С регламенти (ЕС) № 1262/2012, (ЕС) № 1180/2013 (7), (ЕС) № 24/2014 (8) и (ЕС) № 43/2014 (9) на Съвета се установяват риболовните квоти за определени запаси за 2014 г.
  (4)
  Съгласно член 4, параграф 2 от Регламент (ЕО) № 847/96 някои държави членки са поискали преди 31 октомври 2013 г. част от техните квоти за 2013 г. да бъде удържана и прехвърлена за следващата година. Удържаните количества следва да бъдат добавени към квотата за 2014 г. в границите, посочени в същия регламент.
  (5)
  Мерките, предвидени в настоящия регламент, са в съответствие със становището на Комитета по рибарство и аквакултури,
  ПРИЕ НАСТОЯЩИЯ РЕГЛАМЕНТ:
  Член 1
  Риболовните квоти, определени за 2014 г. в регламенти (ЕС) № 1262/2012, (ЕС) № 1180/2013, (ЕС) № 24/2014 и (ЕС) № 43/2014, се увеличават, както е посочено в приложението.
  Член 2
  Настоящият регламент влиза в сила на седмия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 16 май 2014 година.